**Formandsberetning om året der gik i Bøgebjerggård.**

 **Til godkendelse på generalforsamlingen lørdag den 26. maj 2018.**

Indledningsvis vil jeg byde nye medlemmer af vores hyggelige grundejerforening velkommen til, og også takke bestyrelsen for samarbejdet omkring årets aktiviteter, der er gennemført siden generalforsamlingen i maj 2017. Også en tak til de grundejere, der kommer med ideer og forslag til forskønnelse af vores dejlige område. Ligeledes en stor tak til de, der støtter op omkring vores arbejdsdage.

**De nyasfalterede sideveje.**

De mange problemer med hullede veje, støv og vandsamlinger er overstået, og ingen grundejere har rapporteret om problemer med den nye belægning.

Næste step, bliver at få asfalteret EL-stamvejen - når vi har sparet nok op. Det vil formentlig være et beløb svarende til asfaltering af sidevejene. Seneste opdatering vil blive givet på generalforsamlingen.

**Fælles arbejde.**

Jeg vil gentage min tak til de, der har deltaget på de årlige arbejdsdage, men også påpege, at der er plads til mange flere, hvis vi skal holde udgifterne nede til ekstern hjælp. Deltagelse på arbejdsdagene begrænser sig fortsat primært bestyrelsesmedlemmer og deres ægtefæller og ganske få andre – og som oftest gengangere. Please, noter arbejdsdagene i din kalender, og mød op til hyggeligt samvær og overkommeligt arbejde. Det varer kun varer 3 timer, og tilmed er der efterfølgende sandwich og drikkevarer og mulighed for at vinde et gavekort!

Af opgaver der står på vores aktivitetsliste kan bl.a. nævnes

* Reparation af huller på sidevej til EL78/80
* Beskæring af randvækst langs stier på fællesareal
* Beskæring af vilde brombær på udsigtsområdet
* Styning/fældning af træer på udsigtspladsen så udsigten bevares
* Klipning af hæk på skole stien
* Ukrudtssprøjtning af vejkanter
* Rensning af gangarealer i hele området
* Ukrudtsbekæmpelse på sti til udsigtsområdet og ved postkasser
* Pløjning/fræsning af udsigtsområdet

Alternativet til selv at forestå disse opgaver er ekstern hjælp, som er meget omkostnings tungt.

Regnskabet for ekstern hjælp er, efter forslag på sidste generalforsamling, nu udspecificeret på egen konto. Afhængig af deltagelse på arbejdsdagene, kan det blive nødvendigt at hæve kontingentet yderligere.

Der er også meget at glæde sig over. Langt de fleste passer såvel egen grund som omkring liggende arealer til ug, og når vi henvender os om forskellige uhensigtsmæssigheder, er der normalt stor forståelse for at rette op på det. Husk i den forbindelse, at træer ikke må være til gene for hverken din nabo eller genbo.

**Den nedlagte markvej.**

Vi har ført en længere korrespondance med kommunen om den nedlagte markvej bag udgangen fra vores udstykning mellem EL55 og EL57. På trods af mange gode argumenter og `beviser` har kommunen meddelt, at de ikke vil indgå i sagen. Undervejs har vi henvist til kommunens formål med at danne en sti ud til en markvej, uden efterfølgende at fastholde kravet om markvejens eksistens. Sagen er nu anket til eneste ankested, Vejdirektoratet, og hvis de heller ikke vil gå ind i sagen, er en civil retssag eneste mulighed. Seneste udvikling til debat på generalforsamlingen.

**Vejrabatterne.**

Der er afsat en ca. 2 meter bred rabat langs alle vores veje. Det er med til at forskønne området, og er også præsentabelt, når der kommer gæster. Jeg skal derfor opfordre til, at rabatterne friholdes for uønsket vækst, og at alle husker at parkering kun er tilladt i kortere tidsrum, når der er gæster i området. Husk i den forbindelse reglen om mindst 2 parkeringspladser på egen grund.

**Løse hunde.**

Vi modtager en del henvendelser omkring løse hunde og deres efterladenskaber rundt omkring i foreningen. Jeg vil derfor opfordre til, at vi alle tager fat i dem vi ser, og beder dem overholde reglerne om, at hunde skal føres i snor, og at deres efterladenskaber samles op og tages med. Tak.

**Postkasser m.v.**

Der har været en del defekte postkasser, uden vi kender årsagen til det. Kurt har repareret så hurtigt det har kunnet lade sig gøre. Venligst husk at tømme postkassen jævnligt og give nøglen videre når i låner/udlejer jeres hus. Der er sat gaffa-tape på de postkasser der til stadighed ikke tømmes. Husk derfor at framelde post i ikke ønsker at modtage i sommerhuset.

**Klipning af gangarealer.**

Jeg vil benytte lejligheden til at takke Poul for pasning af vores gangarealer rund om i udstykningen. Poul har valgt at sige fra i det kommende år. Vi er ved at lede efter en afløser.

**Generelt.**

Vi vil endnu engang opfordre til, at alle oplyser om mailadresser – det gør det lettere at administrere udsendelse af informationer og spare dyr porto omkostninger.

Jeg vil slutte med endnu engang at takke for alt det frivillige arbejde, der udføres af bestyrelsesmedlemmer, revisorer, suppleanter og alle andre, der er med til at gøre vores forening god og attraktiv at opholde sig i.

Husk også at besøge vores hjemmeside, og kom gerne med kommentarer og info om jeres oplevelser med indholdet. Send også gerne ideer, forslag, billeder, der ønskes sat på hjemmesiden. Adressen er [www.grundejerforeningen-boegebjerggaard.dk](http://www.grundejerforeningen-boegebjerggaard.dk), der administreres af Anni.

Med ønsket om en god sommer

Ib Frederiksen Elna Lassensvej 70

 Annette.ib@live.dk

Formand for grundejerforeningen.